
TAKSONOMI OG NATURFAG GRUNNKURS

Vedlegg nr 3 til Åpenbok-rapporten (1997). Det er gjort noen små endringer, i hovedsak er små avsnitt sløyfet fordi de spesielt angikk det nevnte prosjektet, og disse er merket … .

8.1
Innledning
…..

Taksonomi betyr å ordne etter slektskap. En taksonomi om undervisning innebærer en større grad av usikkerhet og av kompleksitet enn en taksonomi innen f.eks. biologi, der det dreier seg om et mer lukket system med konkrete kriterier, der slektskapet er mer påvisbart. Hensikten med ett eller flere taksonomiske system innenfor undervisning er å lette kommunikasjon om undervisningsoppgaver og læringsmål. Problemet kan være å finne hensiktsmessige inndelinger og sammenhenger. Det fins flere ulike systemer for taksonomi med relevans til undervisning. De mest kjente er Bloom's (kunnskapsmål), Simpson's  (ferdighetsmål eller psykomotoriske mål) og Krathwohl's ( holdningsmål eller affektive mål).  Vi nevner også McCormack/Yager's taksonomi for naturfagundervisning (McCormack & Yager, 1989), Karplu’s taksonomi for naturfaglige begrep (Pollak 1994), taksonomi for labbdyktighet, for bearbeiding av date og for utvikling av keativitet (Gilbert 1992).  Kopi av de tre siste taksonomiene er tatt med til slutt, uten å være kommentert eller innarbeidet i dette notatet.

I dette notatet vil vi ta utgangspunkt i Bloom's taksonomi. Det er i år – 1996 –  40 år siden Bloom m.fl. publiserte ”he Taxonomy of Educational Objectives, Handbook 1: Cognitive Domain”. I sitt tilbakeblikk på disse årene hevder Bloom at deres Handbook er en av de mest siterte og likevel minst leste bøkene om amerikansk utdanning. Den er imidlertid oversatt til flere språk, og den engelske utgaven er solgt i over en million eksemplarer. 

Bloom var langt fra alene om dette arbeidet. Utkastet til den første handboken var laget av en gruppe på ca. 30 personer, og ble kommentert av nær 1000 personer før endelig utgivelse. Vi vil likevel  –  for enkelhets skyld  –  bruke Bloom's taksonomi som betegnelse i dette notatet.

…….

8.2
Bloom's taksonomi
Blooms taksonomi er bygd opp hierarkisk; det vil si at ethvert nivå forutsetter de kvaliteter som er omtalt på lavere nivå. Bloom's taksonomi opererer med 6 nivåer eller klasser, og de fleste klassene er inndelt i underklasser. Nivåbeskrivelsen nedenfor er i hovedsak hentet fra Anderson & Sosniak (1994), og til dels fra K. Reisby (1980). Verbene som er nevnt for å karakterisere nivåene (klassene) er hentet fra ulike kilder.

Nivå 1:
Faktakunnskaper (engelsk: knowledge)

Dette nivået domineres av reproduksjon. Eksempler på verb som beskriver læringsmål på dette nivået: gjenkjenne, gjengi, definere, beskrive, liste opp/navngi, presentere, referere...

Men innen nivået vil læringsmålene være av ulike slag (underklasser), som fakta, metoder, begreper, relasjoner. Det kan være stor forskjell på å huske en mer konkret begivenhet eller informasjon, gjerne som enkeltfenomen, mot det å huske en klassifisering eller en metode for en undersøkelse, en utregningsmåte, et prinsipp eller utledninger dersom det dreier seg om mer krevende sammenhenger. Enkelthendelser kan igjen være vanskeligere å huske dersom de er kontekstløse for den som skal huske.

En test på dette nivået er altså en gjenkalling av en (opprinnelig) læringssituasjon, uten at informasjonene eller budskapet blir bearbeidet i noen særlig grad.

Faktakunnskaper er også av betydning for læringsmål på høyere nivå, men da i mindre grad med reproduksjon som mål. På høyere nivå vil faktakunnskapene i større grad inngå i helheter.

Eksempler på spørsmål etter faktakunnskaper: 

Skriv navn på tre edelgasser. 

Hva mener vi med elektronparbinding?

Hvordan er en celle bygd opp?

Gi tre grunner for at vi bør spare energi. (når det er snakk om å gjengi direkte fra et sted i læreboka)

Nivå 2: Forståelse (eng. comprehension)

Eksempler på verb som kan uttrykke læringsmål på dette nivået: bekrefte, betegne, angi likheter eller ulikheter, forklare, anvende, påvise, vise, fortolke, formulere, oversette, løse, forutsi.

På dette nivå blir en informasjon bearbeidet av mottaker på en slik måte at den skaper mening. Ofte vil det være tale om omforming eller oversettelse av informasjonen av mottakeren for å  oppfatte den. Det kan være forståelse som oppnås gjennom fortolkning av et budskap eller en reorganisering av innholdet. I den mest krevende underklassen av forståelse kan det dreie seg om en ekstrapolering; at budskapet gis mening ved at mottaker går noe lenger gjennom anvendelse, men ikke i betydningen anvendelse som gjelder for neste nivå. Anvende på dette nivået betyr å gå noe videre kun på grunnlag av de informasjoner som er gitt, uten å knytte det til andre, tidligere erfaringer. Det å bruke en gitt tabell til å se hvilken aldersgruppe som har størst ulykkesfrekvens ved bilkjøring, vil være eksempel på forståelse og ikke på anvendelse slik den omtales i neste nivå.

Eksempler på spørsmål på dette nivå:

1
Lag med egne ord en oppsummering av avsnittet om...

2
Ut fra grafen: Hvilke perioder av året er algeproduksjonen størst?

3
Når magnesium reagerer med saltsyre, dannes bl.a. hydrogengass (H2). Hvilken av figurene nedenfor gir det mest riktige bildet av reaksjonen? Skriv en kort forklaring.

Nivå 3: Anvendelse (eng.: application)

Verb som kan beskrive dette nivået: forutsi, velge, bruke, finne, beregne, skille ut, demonstrere, forklare, anvende, konstruere, registrere, organisere, fortelle med egne ord

Forståelse blir altså betingelse for å kunne anvende, enten det er en metode, en teori eller et prinsipp. Forståelse innebærer å kunne gjøre rede for en metode eller et prinsipp når man blir bedt om å gjøre det. Anvendelse går noe lenger enn forståelse. Ved anvendelse skal eleven selv finne ut hvilken metode eller prinsipp som kan brukes for å løse oppgaven.

Om vi tar utgangspunkt i et problem, så vil klassifisering av problemet og tilpasning av metode, idé eller prinsipp for å løse dette, være en del av anvendelsen, mens det å bruke disse for å løse problemet, mer tilhører nivå 2. 





Illustrasjon av forskjell mellom anvendelse og forståelse. Det siste gjelder bare bruk av ...  * P = problem. E = problemløser.

Anvendelse innebærer et element av hukommelse for å knytte prinsipper til aktuell problemstilling.

Eksempler på oppgaver:

Sett navn på BaCl2? (dersom det ikke er gjort tidligere)

Avgjør om BaCl2 er et salt eller en molekylær forbindelse. Forklar hvordan du tenker.

Hva vil skje om vi tilsetter syre til melk? (basert på kunnskaper om proteinstrukturer)

Lag en grafisk fremstilling av dine målinger.

Nivå 4: Analyse  (eng. analysis)

Verb som karakteriserer analyse: analysere, finne ut, dele opp, velge ut, utlede, skille ut, undersøke, klassifisere, identifisere, sammenligne, bekrefte, 

Analyse innebærer en oppdeling av en gitt helhet til enklere deler, og påvisning av sammenhengen mellom delene, f.eks. ved analyse av en tekst, ved en kjemisk analyse,  ol. Analysen vil ofte være ei hjelp til å bedre forståelsen, f.eks. som grunnlag for vurdering.

Mens forståelsen er relatert til meningen med enkeltfenomen, vil analysen fokusere på mer komplekse eller sammensatte problem. Mens forståelse går på innhold, kan analyse dreie seg både om innhold og form. En analyse kan også ligge nær opp mot høyeste nivå, vurdering.

Analysenivået kan igjen inndeles i underklasser: identifisering eller klassifisering av delene (faktorer, hypoteser, påstander, ..), sammenhengen mellom  delene,  og organisering av helheter.

Eksempler på oppgaver:

Hva kan være fakta og hva er sannsynligvis bare gjetning i vedlagte tekst om genteknologi?

List opp faktorer som kan ha hatt betydning for den omtalte fiskedøden i Storvann?

Finn ut hvilket av de tre stoffene som har størst løselighet i vann? Skisser den fremgangsmåten du bruker for å finne det ut.

(I noen analyseoppgaver dreier det seg også om vurdering)

Nivå 5: Syntese (eng.: synthesis)

Verb som karakteriserer syntese: kombinere, oppsummere, relatere, utlede, foreslå, presisere, planlegge, dokumentere, generalisere, organisere, formulere regler, trekke slutninger

Med syntese menes å sette sammen deler til en (ny) helhet ved å kombinere nye og tidligere erfaringer. Syntese er altså en mer kreativ prosess, riktignok gitt innenfor visse rammer, der eleven skaper et nytt produkt. Også tidligere nivåer dreier seg om å sette sammen deler, men da ut fra en gitt helhet. Ved syntese må denne helheten skapes.

Det å lage en oppgave som knytter sammen ulike kunnskapsdeler, kan være eksempel på en syntese (dersom det samme ikke er gjort før). Forslag til å redusere et miljøproblem kan være en syntese dersom det problemet ikke noe gjennomgått tidligere. 

Eventuelle underklasser av syntesenivået vil være knyttet til grad av abstraksjon og av rammene som er gitt for syntesen.

Eksempler på oppgaver / spørsmål:

Foreslå mulige tiltak for å redusere ditt eget energiforbruk i hverdagen.

Hvordan vil du gå frem for å redusere skadene på fisk i Storvann?

Ta utgangspunkt i atommodellene, og gi et begrunnet svar på hvilket av grunnstoffene natrium og kalium som reagerer lettest med vann.

Nivå 6: Vurdering (eng.: evaluation)

Verb som kan karakterisere dette nivået: vurdere, bedømme, drøfte, diskutere, forsvare, avgjøre, granske, begrunne, skille mellom, godta, forkaste, kritisere, sammenligne verdi

Vurdering forutsetter forståelse og analyse av det som skal vurderes. I naturfag kan det dreie seg om å vurdere idéer, tekster, løsning på oppgaver/problem, metode, labarbeid. Et eksempel kan være å vurdere påliteligheten av innholdet i en tekst om sur nedbør skrevet av en medelev. Eksempel på et større arbeid er å prioritere et område av en kommune til naturpark, en oppgave som også omfatter analyse og syntese.

Underklasser av vurderingsnivået knyttes til interne eller eksterne kriterier for vurderingen. Interne kriterier går på selve argumentasjonen (logikk, nøyaktighet, konsistens), mens eksterne kriterier går på metodekrav og formål.

Vurdering er nok det nivået som i sterkest grad påvirkes av affektive sider, selv om vekten forsøkes lagt på det kognitive.

Flere eksempler:

Foregående oppgaver kan utvides til å gjelde vurdering.

8.3
Noen kommentarer til Bloom's taksonomi
Vi vil i dette avsnittet ta for oss litt av kritikken av Bloom's taksonomi og ende opp med et system for det videre arbeid …. ..

Det kanskje mest grunnleggende spørsmål kan være om undervisningsoppgaver kan klassifiseres. Man må i alle fall vært bevisst på at når man tar i bruk et taksonomisk system, så kan det føre til en prioritering av visse sider ved undervisningen, mens andre blir skjøvet tilbake. En av bekymringene under arbeidet med taksonomien var at den kunne føre til ”atomisering” av læringsmål. Gruppen bak Bloom's taksonomi ønsket også å utarbeide taksonomi for affektive og psykomotoriske områder. Bruk av en taksonomi som den til Bloom m.fl. kan lett medvirke til en ensidig vektlegging av kognitive sider ved læring. En slik ensidighet var nettopp noe av kritikken mot den kognitive konstruktivisme-oppfatningen på slutten av 80-tallet, der affektive sider til da hadde fått for liten plass. ”Det er ikke tænkning, det hele..” kan stå som en typisk tittel fra denne kritikken (Beyer 1992).

En fokusering av Bloom's taksonomi f.eks. i tilknytning til ÅB-prøver, kan tenkes å svekke arbeidet mot en bredere kompetanse, mest fordi den rene fagkompetansen kan bli for dominerende. På den andre siden kan en bevisst bruk av taksonomi være en del av arbeidet med å utvikle en bredere kompetanse. Vi vil i vår sluttrapport søke etter et system som kan være til hjelp i dette arbeidet.

Fokusering på og bruk av Bloom's taksonomi kan mer bevisst løfte arbeidet mot høyere kunnskapsnivå, noe som trolig er en nødvendig betingelse for utvikling av kreativitet.

Fremstillingen over kan gi inntrykk av en lineær utvikling gjennom et hierarki. Ofte blir dette fremstilt som å bevege seg oppover en trapp. Denne hierarkiske strukturen har vært en sentral del av taksonomien. Det kan imidlertid påpekes visse svakheter både ved den lineære oppfatningen og følgelig også mht. hierarki. For det første kan det tenkes eksempler der kravet til å huske mer komplekse sammenhenger er større enn å utføre visse analyser eller vurderinger. Vi kan derfor kanskje ikke alltid si at alle bearbeidinger på nivå 1 er mindre krevenede intellektuelt enn på høyere nivå. F.eks. å huske Newtons lover kan for enkelte være mer krevende enn å beregne energimengde etter en gitt metode. Tenkningen i hierarki må kanskje knyttes til en bestemt problemtype. Noen vil hevde at forståelse av prinsipper bare kan vises gjennom anvendelse.

 Noen ganger er det kanskje nødvendig med analyser før forståelse, som f.eks. når man skal si noe om årsaker til et gitt miljøproblem. Andre ganger må det kanskje gjøres en analyse før kunnskaper kan anvendes. Enkelte kritikere av Bloom's taksonomi vil også hevde at vurdering ligger innebygget i en syntese, og vil følgelig sidestille de to øverste nivåene.

Om vi tenker oss hvert av de 6 nivåene inndelt i underklasser, så kan den øverste underklassen for nivå 1 tenkes å ligge over de laveste underklassene i overliggende nivå, slik det antydes med eksemplet over. En annen sak er om man i undervisning vil prioritere å bruke tid på mer krevende huskeoppgaver eller enklere oppgaver på høyere nivå, ei problemstilling som er relevant for ÅB.

En lineær forståelse av kunnskapsnivå betyr ikke at undervisningen må skje i en slik rekkefølge.

Noen kritikere av denne taksonomien stiller spørsmål ved om det første nivået – faktakunnskaper som reproduseres – er en del av en lineær sammenheng, og følgelig kan inngå i et hierarkisk system. De vil altså hevde at en eventuell lineær sammenheng må starte med forståelse. 

Det er nok mulig at det å huske informasjon kan være meningsløst eller uten sammenheng i noen tilfeller, men det kan også tenkes at når noen husker noe, så dreier det seg om elementer av forståelse, en aning om hva det dreier seg om. Følgelig kan nivå 1 dreie seg om å være et stykke på vei mot forståelse, og være vanskelig å avvise som en del av et taksonomisk system.

Forståelse (nivå 2) er ikke alltid snakk om et enten–eller. Ofte dreier det seg om stadier eller grader av forståelse. På bakgrunn av de senere års forskning på hverdagsforestillinger og tilnærmingen til et konstruktivistisk syn på kunnskap og læring, vil forståelse av en informasjon være noe som utvikler seg under arbeidet med informasjonen i ulike sammenhenger og under ulike betingelser.

Et tema i diskusjonen om Bloom's taksonomi er spørsmålet om dens nøytralitet mht. skolens og fagenes målsetting og med hensyn til pedagogisk filosofi. Det siste spørsmålet går på om taksonomien forutsetter en bestemt pedagogikk. I utgangspunktet mente vel skaperne av taksonomien at den skulle beskrive læringsmålene på en nøytral måte, og at den kun var et bidrag til generell presisering av læringsmål. Taksonomien gir ikke noen sammenkopling av læringsmål og undervisningsprosesser som fører frem til målet. Taksonomien var heller ikke spesifikk mht. fagmål. Men det er neppe noen som i dag vil si at den er nøytral mht. pedagogisk tilrettelegging. Man må kanskje heller spørre om den bør være det! En eller annen form for verdsetting vil uansett være nødvendig i en diskusjon om kunnskapsmål. Ellers vil andre regler styre arbeidet, og da blir det gjerne tradisjonene.

Når man først er bevisst på en slik taksonomi, kan kanskje de laveste nivåene få en lavere status, noe som kan være uheldig på noen måter. For det første kan det, innenfor en rimelig del av den tiden som er til disposisjon, være nyttig å trene opp hukommelsen. For det andre har vi sett eksempler på at noen tror at lavere taksonomiske nivå er noe de yngre elevene skal drive med. En av HS-lærerne i ÅB-prosjektet (Sølvi M.) gjorde oss oppmerksom på følgende, hentet fra ”Veiledning for helse- og sosialfag”, avsnitt om elevvurdering (s. 45):

Læringsprosessen begynner med det enkle og grunnleggende i faget og bygger så opp til det mer sammensatte og komplekse. Grunnkurset har derfor flere mål som representerer de lavere målene på kunnskapsstigene og færre kunnskaps-, ferdighets- og holdningsmål  på de høyeste nivåene på kunnskapsstigen.
Slik stigene er laget skulle man da bli sittende igjen med ”reprodusere, oppfatte og motta” som de laveste nivå, og det kan vel aldri være målet for videregående skole.

Bloom's taksonomi ble utviklet i en periode som blir hevdet å være dominert av behavioristisk
 pedagogikk og et positivistisk kunnskapssyn
. Kan en slik taksonomi  passe inn i dag der et konstruktivistisk læringssyn
 rår grunnen både mht. kunnskapssyn (vitenskapelig erkjennelse, epistemologi) og læring?

Rohwer og Sloane (1994) har testet forutsetningene i taksonomien mot ulike læringspsykologiske perspektiv, og konkluderer at Bloom's taksonomi i hovedsak er like verdifull nå som for 40 år siden. Deres viktigste innvending går på antakelsen om at det i dag ville bli laget ulike taksonomier for ulike fagområder. Slik vi ser det, vil Bloom's taksonomi i liten grad berøre erkjennelsesmessige spørsmål, noe som støtter dens nøytralitet.

Et av de største problemene ved å bruke Bloom's taksonomi  i en test, er at man må kjenne til hva som har skjedd i den forutgående undervisningen. En gitt oppgave kan i en klasse bli en ren reproduksjon, mens det i en annen klasse kan dreie seg om et høyere nivå, f.eks. anvendelse eller analyse. Og mens arbeidet med oppgaveløsning i timene kan ligge på et høyere taksonomisk nivå, risikerer vi at nivået på den etterfølgende testen blir lavere fordi den samme handlingen er gjort før. Derfor er det bare den enkelte lærer som kan vurdere og avgjøre hva slags nivå en oppgave ligger på i forhold til egen undervisning.

I denne sammenheng berører vi et mulig paradoks i vårt eksamenssystem. Gjennom sentralgitt eksamen skal vi sikre et faglig nivå samtidig som ordningen skal sikre mest mulig like forhold for alle. Men ei slik ordning vil måtte virke ulikt i den grad undervisningen er ulik, og det kan være vanskelig å legge et felles kunnskapsnivå når man ikke kjenner undervisningen. En hovedfagsoppgave i kjemi fagdidaktikk konkluderer da også med at oppgavene i hovedsak ligger på de lavere taksonomiske nivå (Fiskum, 1995). 
 Dilemmaet er her at jo mer tid man bruker på å drille elevene i en oppgavetype uten at det samtidig arbeides bevisst med tanke på utvidet forståelse,  dess større er sjansen for at en etterfølgende test kan ha et lavere taksonomisk nivå gjennom bruk av like oppgaver. Besvarelsen kan i økende grad få preg av hukommelse eller rutinearbeid der forståelse ikke er dokumentert. Dette er typisk for  behandlingen av deler av pensum i studieretningsfaget kjemi.

Det fins altså flere innvendinger til Bloom's taksonomi, på samme måte som det vil være innvendinger til enhver annen taksonomi. Men kanskje er det viktigere å spørre etter dens positive sider og hvor vi står uten noen form for taksonomi. Eller for å sitere Kreitzer & Madaus (1994:64):

only the tersest, driest, or most academic writing concerning the Taxonomy fail to include a comment about its tremendous impact, fame, publicity, or influence.

……

I forskningsmessige sammenhenger som involverer Bloom's taksonomi har det vært mest vanlig med to- eller tredelt skala. Bloom regnet analyse, syntes og vurdering som ”høyere mentale prosesser” (1963). 

Et problem vil være at noen oppgaver vil kombinere ulike nivå ut fra en vurdering av svaret. Det er altså det taksonomiske nivået i svaret som blir det avgjørende. Det kan f.eks. være tilfellet for følgende oppgave:

Hvilken av tegningene er den beste illustrasjonen av karbondioksid ved romtemperatur?

Her kan det dreie seg om gjetning, om gjenkjenning av figur i læreboka, eller mer avanserte og begrunnede svar. Vi berører her en viktig målsetting for naturfagundervisning; nemlig å vektlegge gode begrunnelser.

Selvsagt kan det lages oppgaver som dekker alle nivå, og det er kanskje den beste tilnærmingen om man ønsker å vektlegge kontekst.

Et siste problem som vi vil påpeke, er at vi trolige vil ha noe ulik oppfatning av hvilket nivå en gitt oppgave bør plasseres på. 

Tredelt skala
Vi vil i vår senere analyse prøve en tredelt skala der 

-
lavt nivå utgjør fakta, forståelse, rutineoppgaver som ikke inneholder 'nye situasjoner', gjengivelse av innhold eller resonnementer fra gitte tekster, f.eks. i lærebok (nivå 1)

-
middels nivå omfatte anvendelse i nye situasjoner, og analyser (nivå 2)

-
høyt nivå omfatter syntes og vurdering (nivå 3)

En positiv side med en taksonomi er at den i seg selv – tross antydet nøytralitet – kan være nyttig og inspirerende for idéer og perspektiver på såvel undervisning som på testing av oppnådde mål. Bl. a. vil ulike taksonomier kunne være til stor nytte for å utvikle systematiske spørsmål i en undervisningssituasjon (Gilbert 1992). En slik systematikk vil både gjelde spørsmålenes taksonomiske nivå og den tilpassede ventetid på svar.

8.4
Bruker lærere taksonomi
Vi har på nåværende tidspunkt ingen systematisk kunnskap om ÅB-lærernes bruk av taksonomi. Taksonomi har ofte vært nevnt i samtaler, og i notat 7 uttrykker en lærer problemer med å følge opp bruk av taksonomi i oppgaver. 

Forskning fra USA tyder på at taksonomi blir lite brukt av lærere. Anderson tror dette skyldes

-
at taksonomien faller for vanskelig  (kanskje kan vi si det med taksonomiens eget språk: en potensiell bruker har ikke nådd frem til et anvendelsesnivå)

-
at læreres oppfatning om undervisning ikke samsvarer med forutsetninger i taksonomien 

-
at sentralgitte eksamensoppgaver, ev. andre tester og ferdige 'lærepakker' eller oppgaver i læreverk, svekker behovet for å tenke taksonomi i undervisningen, og derved den bevisste bruken av den (Anderson, 1994:140).

Læreres bruk av spørsmål i undervisningen har vært nevnt som et område der bruk av taksonomi kan være interessant. Det fins en rekke undersøkelser om dette, også flernasjonale. I en slik undersøkelse varierer prosenten spørsmål på høyere nivå (todelt skala) fra 10 % til 50 (høyest i Ungarn)  (Anderson 1994:131).

Det kan selvsagt være en interesant oppgave for enhver lærer å følge opp egen bruk av spørsmål i undervisningen (omfang av lærerspørsmål, av elevspørsmål, taksonomisk nivå, bevisst bruk av ventetid, osv.).

8.5
Hvilke undervisningsmetoder fremmer høyere kunnskapsnivå?
Dette spørsmålet berører igjen taksonomiens nøytralitet. Det synes rimelig godt dokumentert at forelesninger ol. som i større grad vektlegger enveis kommunikasjon, er mer til hjelp når målet er kunnskaper på lavt taksonomisk nivå (sier kanskje litt om prioritet i undervisning på høyskole- og universitetsnivå), mens toveis kommunikasjon støtter høyere nivås læringsmål (Anderson 1994:127). Situasjon kan være noe forskjelling for ulike fag. Det ser også ut til at kontekst og tilknytning til elevens virkelighet har betydning for å stimulere vektlegging av høyere kunnskapsnivå.

8.6
Kan elevene lære om taksonomi
Iht. notat 7 føler de fleste lærerne i ÅB at de har fått gjort for lite mht. elevenes forståelse av taksonomi. For ÅB-systemet er en slik forståelse viktig, og det gjelder også begrunnelse for å bruke taksonomi. Av hensyn til undervisningsmål og vurdering er det viktig at lærere og elever er samstemte mht. en slik forståelse. N. Hinton refererer et opplegg over noen timer der Bloom's taksonomi ble gjennomgått parallelt med og integrert i et undervisningsopplegg på ungdomsskolenivå (Hinton 1994). Hun benyttet Bloom's 6-delte skala, og er godt fornøyd med resultatet. Med utgangspunkt i taksonomien oppmuntret hun elevene til søke kunnskaper fra mer enn en kilde og hevder å motta elevarbeider med mindre grad av avskrifter fra kildestoff. Generelt ble høyere kunnskapsnivå sterkere fokusert i læreprosessen.

8.7
……
8.8
….
Tilføyelse 2004

En Idébank (hypertekst) for læringsbok i kjemi legges sommeren 2004 ut på nettet. Faktakunnskaper og andre spørsmål som har med taksonomi å gjøre, tas opp der, til dels integrert i tekstene og illustrasjonene. 

8.8
Taksonomi for andre målområder
Som antydet innledningsvis tar vi med kopier av en taksonomi om labdyktighet, en om databearbeidelser, og en om utvikling av kreativitet. De er hentet fra Gilbert (1992), men opprinnelsen er uklar.


	



	



	


Gitt P





Mottatt av E som ukjent, søk etter kjente elementer, eller E gjenkjenner aspekter til å styre handling





E omformer P vha. kjente elementer til kjent situasjon eller E restrukturerer P til kjent situasjon





Klassifiserer P som kjent





Valg av (*) abstraksjon (prinsipp, metode osv.)





Bruk av * abstraksjon





løsning








� Opptatt av læring definert i adferdstermer (mål-middel-organisering).


� Våre observasjoner viser naturen slik den er (spes. relatert naturvit.).


� Se foredrag UNIKOM-konf. eller notat om læringsstrategier.


� Oppgaven bygger på den taksonomien som Eksamenssekretariatet (SUE) benytter for eksamensnemndene.





